หุ้นไทย1,000จุด อยู่ยาก "โควิดลาม-รัฐบาลไร้มนต์"
วิปโยคหุ้นไทย นักลงทุนสิ้นหวังจากพิษไวรัส COVID-19 ลามเอาไม่อยู่ และรัฐบาลจนมุมคิดไม่ออกรับมือหุ้นทรุดครั้งใหญ่ไม่ได้
13 มี.ค. 2563

โดย...เกียรติศักดิ์ ผิวเกลี้ยง
................................
จากพิษ ไวรัส COVID-19 ลามหนักทั่วโลกรวมถึงประเทศไทยที่ยังอลเวงแก้ปัญหารับมือเฉพาะหน้าไปวันๆ กระทบหุ้นไทยยังหนัก สัปดาห์นี้หุ้นไทยดิ่งกว่า 100 จุด ถึง 2 วัน จนนักลงทุนคาดว่าหุ้นไทยเดือนนี้ท่าทาง 1,000 จุดเอาไม่อยู่
การซื้อขายหุ้นไทยล่าสุดเมื่อวันการซื้อขายหุ้นไทยวันที่ 12 มี.ค. 2563 ดัชนีปิดที่ 1,114.91 จุด ลดลง 134.98 จุด หรือ ลดลง 10.80% ระหว่างการซื้อขายดัชนีหุ้นไทยตกลงไป 125.05 จุด หรือ คิดเป็น 10% ทำให้ต้องมีการหยุดซื้อขายชั่วคราว (Circuit Breaker) 30 นาที ซึ่งถือเป็น Circuit Breaker ครั้งที่ 4 ตั้งแต่มีตลาดหุ้นไทย
แม้ว่านายอุตตม สาวนายน รมว. คลัง จะสั่งให้ นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย (ตลท.) แถลงชี้แจงเรียกความเชื่อมั่นนักลงทุนด่วน แต่นักลงทุนก็ไม่หยุดผวาขายหุ้นทิ้งต่อไม่หยุด
ถึงขนาด นายสมคิด จาตุศรีพิทักษ์ รองนายกรัฐมนตรี ประชุมด่วนกับ นายอุตตม และออกมาเปิดเผยว่า ได้สั่งการให้กระทรวงการคลัง เร่งจัดตั้งกองทุนสร้างเสถียรภาพตลาดทุน หรือ กองทุนพยุงหุ้น ก็ยังไม่สามารถสร้างความเชื่อมั่นให้กับนักลงทุน เพราะการตั้งกองทุนไม่มีความชัดเจนจะได้ตั้งเมื่อไร และที่ผ่านมาไทยก็ไม่เคยตั้งกองทุนพยุงหุ้นสำเร็จ เคยได้ยินแต่ว่าจะตั้งเท่านั้น เมื่อเวลาหุ้นไทยดิ่งหนักๆ
ดังนั้น การจะตั้งทุนพยุงหุ้น จึงไม่มีมนต์ขลังอะไรเลยที่จะเรียกความเชื่อมั่นนักลงทุนได้ในภาวะเช่นนี้
ก่อนหน้านี้เมื่อต้นสัปดาห์ คณะรัฐมนตรี (ครม.) เห็นชอบให้ออกมาตรการพยุงหุ้น โดยการให้ซื้อหน่วยลงทุนกองทุนการออมระยาว (SSF) ได้เพิ่มพิเศษอีก 2 แสนบาท จากเดิมที่ได้อยู่แล้ว 2 แสนบาท แต่มาตรการนี้ก็เป็นเหมือนไม่ซีก ที่ไม่สามารถมางัดไม่ซุง เรื่องไวรัส COVID-19 ที่เป็นปัญหาใหญ่ของตลาดหุ้นไทยในขณะนี้ได้
สรุปแล้วตลาดหุ้นไทย อยู่ในภาวะดิ่ง 1,000 จุด ทำท่าเอาไม่อยู่ เพราะพิษไวรัส COVID-19 ลามหนักทั่วโลก และมาตรการรับมือตลาดหุ้นที่ไทยออกมา เป็นมาตรการกระสุนด้าน
เห็นได้ชัดจากตลาดหุ้นไทยสัปดาห์นี้ สัปดาห์เดียว ซื้อขายมา 4 วัน วันจันทร์ดัชนีตกไป 108 จุด วังอังคารดีขึ้นมาหน่อยบวกกลับมาได้ 15 จุด วันพุธซึมตกลงไปอีก 21 จุด วันพฤหัสบดีสาหัสอย่างที่เห็นดิ่งไป 134 จุด หักลบแล้ว 4 วันหุ้นไทยตกไป 250 จุด
หากดูตั้งแต่ต้นปี ดัชนีดิ่งตกไปแล้ว 465 จุดมูลค่าหุ้นไทยวูบหายไปแล้ว 4.8 ล้านล้านบาท โดยดัชนีหุ้นไทย 30 ธ.ค.2562 อยู่ที่ 1,580 จุด มูลค่าตลาด 16.7 ล้านบาท และลาสุดดัชนีหุ้นไทย 12 มี.ค. 2563 อยู่ที่ 1,115 จุด มูลค่าตลาด 11.9 ล้านล้านบาท
เมื่อต้นปีนักวิเคราะห์หุ้นทุกสำนัก เชื่อว่าแนวรับของหุ้นอยู่ที่ 1,500 จุด หลังจากนั้นก็เชื่อว่า 1,400 จุด เมื่อหุ้นหลุด 1,400 จุด ก็ไม่มีใครเชื่อว่าหุ้นไทยจะหลุดแนวรับที่สำคัญ 1,300 จุดไปอย่างง่ายดาย
ที่สำคัญเมื่อวานที่ผ่านมา ไม่มีใครคาดคิดว่าหุ้นไทยจะหลุดแนวรับ 1,200 จุด เหมือนกินเนื้อเปื่อย
ถึงวันนี้ ทั้งนักลงทุนและนักวิเคราะห์มองข้ามแนวรับ 1,100 จุดไปแล้ว และไปใจจดใจจออยู่ที่แนวรับที่ 1,000 จุด ว่าหุ้นไทยจะเอาอยู่ไหม เพราะพิษไวรัส COVID-19 สาหัสเกินตลาดหุ้นจะแบกรับ ขณะที่รัฐบาลที่หมอใหญ่ก็ดูเหมือนจะควักตำราเปิดรักษาคนไข้ตลาดหุ้นไม่ทันและให้ยาไม่ตรงกับโรค จนหุ้นไทยอยู่ในอาการหนักสาหัสโคม่าอย่างที่เป็นอยู่
ที่น่าเป็นห่วงสุดวันนี้ ตลาดหุ้นต่างประเทศยังดิ่งไม่หยุด โดยหุ้นดาวโจนส์ ป่วนหนัก ปิดดิ่งเหวกว่า 2 พันจุด ราคาน้ำมัน ทองคำร่วงแรง และวันนี้เป็นศุกร์ 13 ตลาดหุ้นไทยจะดิ่งหลุด 1,000 จุด หรือไม่ เป็นเรื่องที่ต้องลุ้นระทึกอีกครั้งในประวัติศาสตร์หุ้นไทย